**Кыргыз Республикасынын 2019-жылга республикалык**

**бюджети жана 2020-2021-жылдарга болжолу жөнүндө**

Кыргыз Республикасынын Жогорку Кеӊеши 2018-жылдын 29-ноябры

тарабынан кабыл алынган

**1-берене**

1. Кыргыз Республикасынын 2019-жылга республикалык бюджети кирешелер боюнча 151 762 419,1 миң сом суммада жана чыгымдар боюнча 161 913 144,8 миң сом суммада 1-тиркемеге ылайык бекитилсин.

2. Кыргыз Республикасынын 2019-жылга республикалык бюджетинин тартыштыгынын чектик өлчөмү 10 150 725,7 миң сом суммада   
1-тиркемеге ылайык белгиленсин.

3. Кыргыз Республикасынын 2019-жылга республикалык бюджетинин тартыштыгынын чектик өлчөмүн жабууга тышкы жана ички каржылоо булактарынан 10 150 725,7 миң сом суммадагы каражат 1-тиркемеге ылайык жумшалсын.

**2-берене**

1. Кыргыз Республикасынын 2019-2021-жылдарга консолидацияланган бюджетинин болжолу 2-тиркемеге ылайык жактырылсын.

2. Кыргыз Республикасынын 2020-2021-жылдарга республикалык бюджетинин негизги параметрлеринин болжолу жактырылсын:

1) 2020-жылга кирешелер боюнча болжол – 157 043 345,6 миң сом суммада, 2021-жылга – 161 890 268,1 миң сом суммада;

2) 2020-жылга чыгымдар боюнча болжол – 165 199 792,8 миң сом суммада, 2021-жылга – 164 535 140,8 миң сом суммада;

3) Кыргыз Республикасынын 2020-жылга республикалык бюджетинин тартыштыгынын болжолу – 8 156 447,2 миң сом суммада, 2021-жылга – 2 644 872,7 миң сом суммада.

3. Кыргыз Республикасынын Өкмөтү 2020-2021-жылдарга жактырылган Кыргыз Республикасынын республикалык бюджетинин болжолдуу параметрлерин аларды ар бир конкреттүү мезгилге кабыл алууда тактоого укуктуу.

**3-берене**

Кыргыз Республикасынын 2019-жылга республикалык бюджетинин киреше бөлүгү жана 2020-2021-жылдарга болжолу 3 жана 31-тиркемелерге ылайык булактар боюнча түшүүлөрдүн эсебинен түзүлсүн.

**4-берене**

Кыргыз Республикасынын 2019-жылга республикалык бюджетинин жана 2020-2021-жылдарга болжолунун чыгымдарын каржылоого каражаттар 4, 5 жана   
6-тиркемелерге ылайык белгиленсин.

**5-берене**

1. 2019-2021-жылдарга мамлекеттик инвестициялар боюнча чыгымдар   
7-тиркемеге ылайык белгиленсин.

2. 2019-жылы капиталдык салымдарды каржылоого бөлүнгөн каражаттардын көлөмү 3 139 687,0 миң сом суммада бекитилсин жана алар мурдагы мезгилде каралган объекттердин курулушун аяктоого жана 2019-жылга түзүлгөн тизмеде бекитилген объекттерди алардын артыкчылыктарын эске алуу менен курууга, реконструкциялоого багытталсын.

3. Кыргыз Республикасынын Финансы министрлигинин алдындагы Бюджеттик кредиттерди башкаруу боюнча мамлекеттик агенттиктин мамлекеттик ипотекалык сертификаттарына ылайык жаратылыш кырсыктарынан жабыр тарткандарга берилүүчү бюджеттик каражаттарды төлөөгө 350 000,0 миң сом багытталсын.

4. Дем берүүчү (үлүштүк) гранттарды каржылоого бөлүнгөн каражаттардын көлөмү 2019-жылы – 600 000,0 миң сом, 2020-жылы – 700 000,0 миң сом, 2021-жылы 800 000,0 миң сом суммада бекитилсин. Республикалык бюджеттен дотация алуучу жергиликтүү өз алдынча башкаруу органдарына дем берүүчү (үлүштүк) гранттарды каржылоонун артыкчылыктары белгиленсин.

**6-берене**

1. Чыгымдарды каржылоо биринчи кезектеги тартипте корголгон беренелер (эмгек акы, Кыргыз Республикасынын Социалдык фондуна чегерүүлөр, медикаменттерди жана медициналык багыттагы буюмдарды сатып алуу, тамак-аш азыктарын сатып алуу, социалдык камсыздоо боюнча жөлөкпулдар, калкка социалдык жардам боюнча жөлөкпулдар, стипендиялар), ошондой эле мамлекеттик карыз милдеттенмелери жана мамлекеттик башкаруу секторунун башка бирдиктерине учурдагы гранттар (Кыргыз Республикасынын Социалдык фондуна жана Кыргыз Республикасынын Өкмөтүнө караштуу Милдеттүү медициналык камсыздандыруу фондуна трансферттер) боюнча жүргүзүлсүн.

2. 112-тиркемеде каралган пилоттук министрликтерди кошпогондо штаттык санынын өзгөрүшүнө түрткү берген бюджеттик мекемелерде бош орундардын түзүлүшүнө, ченемдик укуктук актылардын кабыл алынышына байланыштуу корголгон беренелерге каралган суммаларды азайтууга жол берилет.

3. Ушул Мыйзамга ылайык корголгон беренелер боюнча жеке чыгымдарды толугу менен камсыз кылуу жоопкерчилиги министрликтердин, мамлекеттик комитеттердин, административдик ведомстволордун жана башка мамлекеттик органдардын жетекчилерине жүктөлсүн.

4. Жергиликтүү өз алдынча башкаруу органдарына 2019-2021-жылдарга жергиликтүү бюджеттердин чыгымдарын биринчи кезектеги тартипте корголгон беренелер жана коммуналдык кызмат көрсөтүүлөр боюнча каржылоо сунушталсын.

**7-берене**

Кыргыз Республикасынын Өкмөтү тийиштүү органдар тарабынан кабыл алынган ченемдик укуктук актыларга, ошондой эле түзүмдүк өзгөрүүлөргө, өндүрүштүн (жумуштардын, кызмат көрсөтүүлөрдүн) көлөмдөрүнүн, баалардын деңгээлинин өзгөрүшүнө ылайык жергиликтүү өз алдынча башкаруу органдарынын бюджеттери менен республикалык бюджеттин өз ара эсептерине тактоолорду киргизүүгө укуктуу.

**8-берене**

2019-жылдын 1-январына карата Кыргыз Республикасынын республикалык бюджети боюнча жүгүртүүчү кассалык накталай акча 500 000,0 миң сом суммада белгиленсин.

**9-берене**

1. Мурда облустардын бюджетинде турган мекемелерди 2019-жылга Кыргыз Республикасынын республикалык бюджетинен каржылоо 8-тиркемеге ылайык жүргүзүлсүн.

2.Мурда облустардын бюджетинде турган мекемелерди 2020-2021-жылдарга Кыргыз Республикасынын республикалык бюджетинен каржылоо суммасынын болжолу 81, 82-тиркемелерге ылайык жактырылсын.

**10-берене**

1. 2019-2021-жылдарга жалпы мамлекеттик кирешелерден чегерүүлөрдүн төмөнкүдөй ченемдери белгиленсин:

1. салык агенттери төлөөчү киреше салыгы:

* 2019-жылы шаарлардын, айыл аймактарынын жергиликтүү бюджеттерине  
  70 пайыз өлчөмдө;
* 2020-жылы шаарлардын, айыл аймактарынын жергиликтүү бюджеттерине  
  85 пайыз өлчөмдө;
* 2021-жылы шаарлардын, айыл аймактарынын жергиликтүү бюджеттерине  
  100 пайыз өлчөмдө;

1. сатуудан алынуучу салык:

- 2019-жылы республикалык бюджетке 50 пайыз өлчөмдө;

- 2020-жылы республикалык бюджетке 75 пайыз өлчөмдө;

- 2021-жылы республикалык бюджетке 100 пайыз өлчөмдө;

1. ыктыярдуу патенттин негизиндеги салык, милдеттүү патенттөөнүн негизиндеги салык, бирдиктүү салык – шаарлардын, айыл аймактарынын жергиликтүү бюджеттерине 100 пайыз өлчөмдө;
2. жер казынасын пайдалануу үчүн салык (роялти), стратегиялык пайдалуу кендерди (алтын, мунай зат, газ) кошпогондо – кендерди иштеп чыгуу жери боюнча шаарлардын, айыл аймактарынын жергиликтүү бюджеттерине 50 пайыз өлчөмдө;

5) жер казынасын пайдалануу үчүн салык (бонус) – республикалык бюджетке 100 пайыз өлчөмдө;

6) жер казынасын пайдалануу үчүн акы – республикалык бюджетке 93 пайыз жана кендерди иштеп чыгуу жери боюнча шаарлардын, айыл аймактарынын жергиликтүү бюджеттерине 7 пайыз өлчөмдө;

7) жергиликтүү маанидеги инфраструктураны өнүктүрүүгө жана күтүүгө чегерүү – республикалык бюджетке 80 пайыз жана кендерди иштеп чыгуу жери боюнча шаарлардын, айыл аймактарынын жергиликтүү бюджеттерине 20 пайыз өлчөмдө.

2. Жалпы мамлекеттик кирешелердин пландан ашык келип түшүү суммаларын республикалык жана жергиликтүү бюджеттердин ортосунда бөлүштүрүү кирешенин ар бир түрү боюнча чегерүүлөрдүн бекитилген ченемдерине ылайык жүргүзүлөт.

**11-берене**

Жергиликтүү өз алдынча башкаруу органдары тарабынан мурда алынган бюджеттик ссудалардын жана кредиттердин суммаларын жергиликтүү бюджеттерден республикалык бюджетке кайтаруу 9-тиркемеге ылайык 2019-жылы – 331 927,1 миң сом, 2020-жылы – 374 365,0 миң сом, 2021-жылы –336 268,0 миң сом суммада камсыздалсын.

**12-берене**

1.Кыргыз Республикасынын 2019-жылга республикалык бюджетинен жергиликтүү бюджеттери үчүн теңдөө трансферттеринин өлчөмдөрү 10-тиркемеге ылайык чыгымдардын 2 000 300,0 миң сом жалпы суммада бекитилсин.

2. Кыргыз Республикасынын 2020-2021-жылдарга республикалык бюджетинен теңдөө трансферттеринин өлчөмдөрүнүн болжолу 10-тиркемеге ылайык жактырылсын.

3. Жергиликтүү өз алдынча башкаруу органдары теңдөө трансферттерин биринчи кезектеги тартипте корголгон беренелер жана коммуналдык кызмат көрсөтүүлөр боюнча чыгымдарды каржылоого багыттасын.

4. Республикалык бюджеттен теңдөө трансферттеринин эсебинен коммуналдык кызмат көрсөтүүлөр боюнча чыгымдарды толук каржылоо үчүн жергиликтүү өз алдынча башкаруу органдары жоопкерчиликтүү болот.

5. Мыйзамдарда каралган ыйгарым укуктардын чегинде жер салыгы боюнча базалык ставкаларды же коэффициенттерди жогорулатууга карата жергиликтүү өз алдынча башкаруу органдары тарабынан кабыл алуунун эсебинен жергиликтүү бюджеттердин кирешесинин көбөйүүсү ушул Мыйзамда бекитилген 2019-2021-жылдарга теңдөө трансферттеринин өлчөмдөрүн өзгөртүү үчүн негиз болбой тургандыгы белгиленсин.

6. Жеке кирешелерди (жер салыгы, мүлк салыгы, жерди жана мүлктү ижарага берүүдөн кирешелер) көбөйтүүдөн жергиликтүү өз алдынча башкаруу органдарына дем берүү үчүн республикалык бюджеттен 100,0 млн сом каралсын.

**13-берене**

Эң аз эмгек акы өлчөмү 2019-жылга - 1 750,0 сом, 2020-жылга –1854,0 сом, 2021-жылга – 1970,0 сом суммада белгиленсин.

**14-берене**

Кыргыз Республикасынын республикалык бюджетинин бюджеттик мекемелер, чарба субъекттери жана жергиликтүү өз алдынча башкаруу органдары тарабынан максаттуу багыты боюнча пайдаланылбаган каражаттары тиешелүү бюджеттерге өндүрүлүп алынсын.

Кайтарым негизинде берилген бюджеттик каражаттарды өз учурунда кайтарбоо, аларды пайдалануу үчүн пайыздарды төлөөнүн мөөнөтүн кечиктирүү аларды кыскартуу, ошондой эле кызмат адамдарын Кыргыз Республикасынын мыйзамдарына ылайык жоопкерчиликке тартууга негиз болуп саналат.

**15-берене**

Учурдагы жылы кабыл алынган ченемдик укуктук актылар боюнча кошумча финансы ресурстарын талап кылган чыгымдар Кыргыз Республикасынын кийинки жылдагы республикалык бюджетинде каралсын.

**16-берене**

Сот органдарынын чечимдери боюнча жеке жана юридикалык жактарга аткаруу барагы боюнча төлөмдөр тиешелүү министрликтердин, мамлекеттик комитеттердин, административдик ведомстволордун жана мамлекеттик бийликтин башка органдарынын каражаттарынын эсебинен төлөнсүн.

**17-берене**

1. 2019-2021-жылдарга министрликтердин, мамлекеттик комиттеттердин жана административдик ведомстволордун программалык бюджети 11 жана 111-тиркемелерге ылайык жактырылсын.

2. Министрликтер, мамлекеттик комитеттер жана административдик ведомстволор бюджеттик программалар жана бюджеттик чаралар боюнча натыйжалуулук индикаторуна жетишүү жөнүндө жарым жылдык жана жылдык отчетторду Кыргыз Республикасынын Финансы министрлигине 11 жана 111-тиркемеге ылайык берсин.

**18-берене**

1. Пилоттук министрликтердин 2019-2021-жылдарга программалык бюджеттери жана натыйжалуулук индикаторлорунун максаттуу маанилери 112-тиркемеге ылайык бекитилсин.

2. Пилоттук министрликтер бюджеттик программалар жана бюджеттик чаралар боюнча натыйжалуулук индикаторуна жетишүү жөнүндө отчетторду кварталдык негизде Кыргыз Республикасынын Өкмөтүнүн Аппаратына жана Кыргыз Республикасынын Финансы министрлигине берсин.

3. Пилоттук министрликтердин жетекчилерине:

- 112-тиркемеде каралган мамлекеттик органдын бюджеттик программаларынын чектүү штаттык санынын алкагында түзүмдү жана зарыл болгон штаттык бирдиктердин санын өз алдынча аныктоо;

- 112-тиркемеде каралган мамлекеттик органдардын эмгек акы фондунун чегинде бюджеттик программалардын жана бюджеттик чаралардын натыйжалуулук индикаторлорунун максаттуу көрсөткүчтөрүнө жетишкендиги үчүн кызматкерлердин жана жумушчулардын эмгек акысына коэффициентти (же кызматтык маянага үстөктөр) белгилөө үчүн бош кызмат орундарынан жана штаттык бирдиктерди оптималдаштыруудан үнөмдөлгөн акча каражаттарын пайдалануу укугу берилсин.

**19-берене**

Ушул Мыйзамга жылына эки жолудан көп эмес өзгөртүүлөрдү киргизүүнү караган бюджеттик жөнгө салуу жөнүндө мыйзамдын жоболорун аткаруу камсыздалсын. Ошол эле учурда биринчи өзгөртүү учурдагы бюджеттик жылдын   
1-июнунан кечиктирилбестен Кыргыз Республикасынын Жогорку Кеңешинин кароосуна киргизилүүгө тийиш.

**20-берене**

Ушул Мыйзам расмий жарыяланууга тийиш жана 2019-жылдын 1-январынан тартып күчүнө кирет.

**Кыргыз Республикасынын**

**Президенти**